**ДО**

**МИНИСТЪРА НА ВЪТРЕШНИТЕ РАБОТИ**

**ДО**

**ИЗПЪЛНЯВАЩИЯ ФУНКЦИИТЕ**

**ГЛАВЕН ПРОКУРОР**

**ДО**

**МИНИСТЪРА НА ПРАВОСЪДИЕТО**

**Д Е К Л А Р А Ц И Я**

**ОТ ПРЕДСЕДАТЕЛИТЕ НА АДВОКАТСКИ СЪВЕТИ**

Настоящата ни позиция е продиктувана от оповестена в медиите информация за извършен арест на 26.11.2024 година на адвокат от гр. Шумен, докато изпълнявала служебните си задължения.

От публично изнесената информация става ясно, че адвокатът е действал като пълномощник на лице, в чиято кантора е извършвано претърсване. Адвокат Грациела Георгиева се е легитимирала надлежно пред присъстващия прокурор с адвокатска карта, като е представила и адвокатско пълномощно. По време на извършваните действия адвокатът е давала съвети на клиента си, когато наблюдаващият прокурор я е призовал да напусне помещението. Това е направено, като същата е задържана извън помещението, след поискване на личната й карта и след отговор от страна на адвоката, че се е легитимирала официално и няма основание за изискване на други документи от нейна страна. Полицаят не е приел нейния довод и я задържа в арестантската стая на районното управление за час и половина, като е издадена заповед за задържане и е извършен обиск на адвокат Георгиева. От прокуратурата са съобщили за NOVA ТВ, че по никакъв начин не са определяли задържането на адв. Грациела Георгиева. Полицията пък уточни, че не е била задържана или арестувана, а отведена в МВР за установяване на самоличността ѝ.

Председателите на адвокатски колегии намираме горното за недопустимо посегателство върху правовия ред в страната, което поставя под опасност върховенството на закона и нарушава основни принципи, върху които е изграден българският правов ред.

Съгласно чл.29 от Закона за адвокатурата, пред съда, органите на досъдебното производство, административните органи и други служби в страната адвокатът или адвокатът от Европейския съюз е приравнен със съдията по отношение на дължимото му уважение и му се дължи съдействие като на съдия.

Напомняме, че правото на защита е гарантирано както от Конституцията и международното право, така и от наказателнопроцесуалния кодекс. Недопустимо е отстраняването на адвокат от извършвани спрямо негов клиент процесуално-следствени действия.

Недопустимо е задържането на адвокат под каквато и да е форма, свързан с изпълнение на професионалната му дейност по защита правата и интересите на гражданите.

Адвокатите осъществяват конституционно гарантирано право на защита и не защитават свои, а чужди права. Всеки един процес или процесуално-следствено действие няма как да е гарантирано справедлив без участието на адвокати, като защитници на обвинените от прокуратурата лица, защото само професионално подготвени и независими хора, каквито са адвокатите, могат да изградят и противопоставят защитна теза, съответстваща на фактите и правото.

Когато се правят посегателства срещу който и да е адвокат при упражняване на адвокатската професия, не само се уронва престижът й, но и се посяга на държавността.

Упражняването на натиск или опити за сплашване на адвокати при изпълнение на професионалните им задължение не следва да бъдат толерирани под каквато и да е форма.

Мястото на Българската адвокатура като защитник на правата и законните интереси на гражданите и юридическите лица е конституционно закрепена и безусловно същата е част от правораздавателната система в страната, както и един от гарантите за спазване на правовия ред.

Единствено при ефективно функциониране на всички власти в рамките на техните конституционни правомощия, България може да бъде правова държава, защото там, където свършва правото, започва произволът.

В този смисъл остро осъждаме действия на държавни органи, които нарушават принципите на независимост и свобода при упражняване на професионалните задължения на всеки български адвокат и настояваме незабавно за проверка по случая, търсене на отговорност от длъжностните лица, извършили и допуснали извършването на подобно действие спрямо български адвокат, както в системата на Министерство на вътрешните работа, така и в системата на Прокуратурата.

Настоящото становище е съгласувано и се подкрепя от:

1. Председател на Адвокатска колегия – Благоевград,

2. Председател на Адвокатска колегия - Бургас

3. Председател на адвокатска колегия - Варна

4. Председател на Адвокатска колегия – Вели Търново

5. Председател на Адвокатска колегия - Видин

6. Председател на Адвокатска колегия - Враца

7. Председател на Адвокатска колегия - Габрово

8. Председател на Адвокатска колегия - Добрич

9. Председател на Адвокатска колегия - Кърджали

10. Председател на АК - Кюстендил

11. Председател на Адвокатска колегия - Ловеч

12. Председател на Адвокатска колегия - Монтана

13. Председател на Адвокатска колегия - Пазарджик

14. Председател на АК - Перник

15. Председател на Адвокатска колегия - Плевен

16. Председател на Адвокатска колегия - Пловдив

17. Председател на Адвокатска колегия – Разград

18. Председател на Адвокатска колегия - Русе

19. Председател на Адвокатска колегия - Силистра

20. Председател на Адвокатска колегия - Сливен

21. Председател на Адвокатска колегия - Смолян

22. Председател на Адвокатска колегия - София

23. Председател на Адвокатска колегия – Стара Загора

24. Председател на Адвокатска колегия - Търговище

25. Председател на Адвокатска колегия - Хасково

26. Председател на Адвокатска колегия - Шумен

27. Председател на Адвокатска колегия - Ямбол,

но с цел процесуална икономия и спазване на определения срок за изразяване на становища в срока за обществени консултации, е подписано само от председателите на Адвокатска колегия Благоевград, на Адвокатска колегия София, на Адвокатска колегия Търговище, на Адвокатска колегия Силистра, на Адвокатска колегия Смолян.

……………………………………… ………………………………….

адв. Мария Георгиева, адв. Станислава Тихолова

Председател на АК Благоевград Председател на АК Търговище

……………………………………… ………………………………….

адв. Димчо Кьосев, адв. Стефан Марчев

Председател на АК Силистра Председател на АК София

………………………………………

адв. Елена Даскалова-Радева,

Председател на АК Смолян